Imtella' Ottubru 30, 2021 Rapport: Mario Micallef Ritratti: Darren Parnis Fl-aħħar jiem, fi ġnien pubbliku fix-xatt ta' Tas-Sliema tpoġġiet il-kolonna li għal aktar minn kwart ta' seklu rifdet min-nofs il-plattin tal-Funtana tat-Tritoni fid-daħla tal-Belt. Il-kolonna ma kinitx fid-disinn oriġinali tal-funtana. Minkejja li mindu ġiet irrestawrata ma kienx hemm bżonnha aktar, il-kolonna ma ntremietx. Din il-biċċa xogħol artistika tpoġġiet f'dan il-ġnien biex tfakkar lil wieħed mill-akbar artisti Maltin tas-seklu għoxrin: Ċensu Apap. Il-Funtana tat-Tritoni dalwaqt tagħlaq erba' snin taħdem kif maħsub wara xogħol estensiv ta' restawr li ħareġ mill-ġdid is-sbuħija tal-figuri tal-bronz, u b'sistema moderna ta' ilma u dawl. Minn kif jiftakruha ħafna, fil-parti ċentrali tal-funtana hemm nieqsa kolonna. Din ma kinitx fid-disinn oriġinali tal-artist Ċensu Apap, li kontra qalbu kellu jżidha fl-1987, wara talba li saritlu biex jintrifed il-plattin li kien ċeda f'inċident. Fl-aħħar restawr li sar f'Firenze, fil-figuri ntrama qafas tal-azzar biex jissudahom u jkunu jifilħu l-piż tal-plattin bl-ilma. Għalhekk il-kolonna setgħet titneħħa. Il-Ministeru għall-Infrastruttura u l-Proġetti Kapitali għaraf il-preġju artistiku tal-kolonna u kien ħa l-inizjattiva li jirrestawraha fl-istess post fejn ġew restawrati t-Tritoni. Il-kolonna kienet ilha Malta mir-restawr fuq tliet snin u fl-aħħar jiem tpoġġiet fil-post li ġie identifikat għaliha: Ġnien George Bonello du Puis, fi Qui si Sana, f'Tas-Sliema. It-tqegħid tal-kolonna u t-tisbiħ li qiegħed isir madwarha qed jieħu ħsiebu l-Kunsill Lokali ta' Tas-Sliema. L-għażla tal-post biex titpoġġa din il-biċċa xogħol artistika sar billi jiġi faċċata ta' fejn kien joqgħod l-iskultur Ċensu Apap. Malli tpoġġiet fuq il-bażi mħejjija għaliha, il-kolonna għaddiet mill-ewwel test tajjeb tal-baħar qawwi effett tal-maltemp li ħakem dawn l-inħawi fil-jiem li għaddew. Din l-iskultura għolja tliet metri u nofs kienet saret fil-Funderia Idea Arte Bronzo ta' Verona u hi marbuta mal-ambjent marittimu billi Apap ħoloq kaskata ta' ħaxix tal-baħar: l-alka, bi tliet gawijiet iduru magħha.